Matur er mannsins megin , segir máltækið . Fæðan er enda okkur öllum nauðsynleg til að lifa . Það sem við borðum veitir okkur þó ekki einungis lífsnauðsynlega orku heldur hefur fæðan veruleg áhrif á líðan og getur ráðið miklu um lífsgæði og heilbrigði eins og vísindamenn Háskóla Íslands hafa sýnt fram á með fjölda rannsókna . Sumar fæðutegundir dragar úr líkum á að fá ýmsa sjúkdóma á meðan aðrar geta hreinlega aukið líkurnar á þeim . Næring getur líka verið áhrifavaldur í líðan einstaklinga sem glíma við ýmsa sjúkdóma . Nýlegar rannsóknir gefa vísbendingar um að samspil fæðu , þarmaflóru og gegndræpi þarma hafi áhrif á geðheilbrigði . Birna G. Ásbjörnsdóttur , doktorsnemi í heilbrigðisvísindum við Háskóla Íslands , hefur ítrekað bent á að örveruflóran í meltingarveginum hafi bein áhrif á heilsufar okkar , andlegt og líkamlegt . „ Þessar örverur hjálpa okkur að brjóta niður fæðið og melta það ásamt því að framleiða ákveðin vítamín og fitusýrur sem eru okkur nauðsynleg . Örverurnar framleiða einnig boðefni sem við nýtum okkur , “ segir Birna sem stýrir nú langtímarannsókn á mataræði , þarmaflóru og efnaskiptaþáttum meðal barna og unglinga sem greind eru með geðraskanir . Öllum börnum og unglingum sem vísað er á Barna - og unglingageðdeild Landspítala ( BUGL ) yfir eins árs tímabil verður boðin þátttaka í þessari rannsókn . Birna segir að samanburðahópar verði tveir , annars vegar alsystkini greindra einstaklinga og svo börn og unglingar valdir af handahófi úr sama póstnúmeri . Birna er öflugur vísindamaður en hún lauk meistaranámi í næringarlæknisfræði frá Háskólanum í Surrey auk þess að ljúka áföngum í gagnreyndum heilbrigðisvísindum frá Oxford-háskóla . Vinnur með rannsóknahópi á BUGL „ Upphaflega planið var að rannsaka þarmaflóru í tengslum við geðheilsu en þegar ég var að hefja söfnun gagna kom út sambærileg rannsókn og því varð ég að skipta um efni . Þegar ég fékk síðan tækifæri til að starfa með rannsóknarhópi á BUGL þá leit ég á það sem annað tækifæri til að láta slíka rannsókn á þarmaflóru í tengslum við geðheilsu verða að veruleika , “ segir Birna . Rannsóknarhópurinn sem Birna starfar með hefur nýlega lokið rannsókn á samspili ADHD og mataræði barna . Hópurinn hafði áhuga á frekari athugunum á þessu sviði með áherslu á örveruflóru meltingarvegar . „ Þannig þróaðist hugmyndin að þessari rannsókn , sem byggir á sérþekkingu allra í hópnum , “ segir hún . Rannsóknir geta stutt við meðferðarúrræði Birna segir mikla þörf á frekari rannsóknum á tengslum mataræðis , þarmaflóru og geðheilbrigðis enda geti þær stutt við ný meðferðarúrræði hvað varðar geðheilsu barna og unglinga . „ Við erum að hefja forrannsóknina núna sem verður síðan hluti af stóru rannsókninni en fyrstu niðurstöður eru væntanlegar síðar á árinu , “ segir hún . „ Vísindalegt og fræðilegt gildi slíkrar rannsóknar er ótvírætt og byggir fyrst og fremst á góðri rannsóknarhönnun en svo á víðfeðmum og nákvæmum gögnum sem hefur ekki verið safnað áður . Rannsóknin býður einnig upp á möguleika á íhlutunarrannsóknum tengdum næringar - og lífstílsmeðferðum í framhaldinu . “ Birna segir að vel skipulagðar og vandaðar rannsóknir , sem framkvæmdar séu af heilindum , geti fært okkur mikilvægar niðurstöður og skýrt heildarmyndina sem við erum alltaf að reyna að sjá fyrir okkur .